രാമചന്ദ്രവിലാസം/പ്രാർത്ഥനാനവകം
വില്ലങ്കം തീർത്തു വാനോർക്കുലകിതു നിലനിർത്തീടുവാൻ മന്നവൻതൻ
ചെല്ലക്കുഞ്ഞായ്, വധിച്ചന്നിശിടരിയെ, മഖം കാത്തു കാരുണ്യമോടേ,
കല്യാണം കല്ലിനേകി,ക്കമലകളെയും വേട്ടുടൻ, വെണ്മഴുക്കൈ
മല്ലൻ തന്നെജ്ജയിച്ചോരരിയ വിരുതെഴും രാമനെക്കൈതൊഴുന്നേൻ			

പട്ടം കെട്ടാൻ തുടങ്ങുമ്പൊഴുതതിനെ മുടക്കിച്ചു താൻ തേരിലേറി
പ്പെട്ടെന്നെത്തി ഗുഹൻതന്നിടവകവഴിയായാ ചിത്രകൂടാചലത്തിൽ
തട്ടെന്ന്യേ തത്ര വാഴുന്നളവിലരിയ ബന്ധുക്കളെക്കണ്ടു കാര്യം
ശട്ടം കെട്ടിസ്ഥലം വിട്ടൊരുഗുണനിധിയാം രാമനെക്കൈതൊഴുന്നേൻ			

മല്ലിൽത്തീർത്തു വിരാധൻമദ, മിഹ ശരഭങ്ഗന്നു മോക്ഷം കൊടുത്തു,
വന്ദിച്ചൂ ചെന്നഗസ്ത്യൻ കഴ,ലഥഖരനെക്കൊന്നു മാരീചനേയും
സാരൂപ്യത്തെജ്ജടായുസ്സിനുമരിയ കബന്ധന്നുമത്താപസിക്കും
നൾകിസ്സീതാവിയോഗവ്യഥയൊടു മരുവും രാമനെക്കൈതൊഴുന്നേൻ.			

സഖ്യം സുഗ്രീവനോടാർന്നതുപൊഴുതവിടെ ദുന്ദുഭിക്കുള്ള ഗാത്രം
തൃക്കാലാലൊന്നെറിഞ്ഞിട്ടുടനൊരു കണയാൽ സാലമേഴും തകർത്ത്
ഊക്കേറും ബാലിയെക്കൊന്നിരവിമകനെ വാഴിച്ചു വർഷം കഴിച്ച -
ദ്ദിക്കെല്ലാമാളയച്ചാൻ പ്രിയയിലലിവൊടാ രാമനെക്കൈതൊഴുന്നേൻ			

ഊക്കോടംഭോധിപിന്നിട്ടവനിമകളെയും കണ്ടു സന്ദേശമേകി-
ക്കൈക്കൊണ്ടാ മൗലിരത്നം പുനരുപവനമൊട്ടുക്കു തല്ലിത്തകർത്ത്
വക്കാണത്തിന്നടുത്തുള്ളവരെ യമപുരത്താക്കി ലങ്കാപുരം ചു-
ട്ടഗ്രേ വന്നാ ങനുമാനടിയിണ പണിയും രാമനെക്കൈതൊഴുന്നേൻ			

വൻപോടംഭോധിങ്കൽപ്പെരിയൊരു ചിറയിട്ടങ്ങു പോയ് കുംഭകർണ്ണൻ-
മുൻപാം രക്ഷോഗണത്തെപ്പടനടുവിൽ മുടിച്ചാശു ലങ്കേശനേയും
അൻപോടംഗീകരിച്ചജ്ജനകജയെ, വിമാനത്തിലേറിട്ടു രാജ്യം
സമ്പ്രാപിച്ചൂഴിയെക്കാത്തരുളിയ രഘുവീരന്നു ഞാൻ കൈതൊഴുന്നേൻ			

സ്വാമിൻ! ശ്രീരാമന രാജേശ്വര തവ ചരിതം ഞാനുരച്ചേനിതിങ്കൽ
സാമർഥ്യക്കേടു മൂലം ചപലതകൾ പിണഞ്ഞുള്ളതെല്ലാം പൊറുത്ത്
ഓമൽക്കൈക്കൊണ്ടരിഷ്ടസ്ഥിതികളഖിലവും നീങ്ങുവാനും മുദാ നിൻ-
നാമം നിത്യം സ്മരിക്കുന്നതിനുമൊരു വരം നൾകണം ഗീനബന്ധോ!			

ത്വൽക്കാരുണ്യം ലഭിക്കുന്നത്നമിതധനംകൊണ്ടു സംതൃപ്തനാക്കാൻ
ശക്തിപ്പെട്ടില്ല വാരോചനിയു,മൊരുമുറിക്കീര നൾകീട്ടൊരിക്കൽ
നീൽക്കാൻമേലാത്തൊരാപത്തിലുമപടമില്ലാതെ പാഞ്ചാലി നിന്നാൾ;
ഭക്തിക്കങ്ങുന്നു വശ്യൻ പരമതിവനു നൾകീടണം ഭവ്യരാശെ!				

ലങ്കാനാഥന്റെ പൊന്നും മുടിനടുവിലിരുന്നോരു മാണിക്യരത്ന-
ത്തിങ്കൽത്താനപുരം ചുട്ടൊരു കരി നിജവാൽകൊണ്ടു തട്ടിപ്പുരട്ടി
ശങ്കാഹീനം ധരിത്രീമകളൊടു വിടവാങ്ങിച്ചു ചെന്നങ്ങു രാമൻ
തൻകാൽ കുമ്പിട്ടുനിന്നീടിന പവനസുതന്നായിരം കൈതൊഴുന്നേൻ.			

രാമചന്ദ്രവിലാസം മലയാളകാവ്യം സമാപ്തം.

രാമചന്ദ്രവിലാസം
നവകങ്ങൾ